Buy Walking At The Seaside - painting by Serghei Ghetiu
Home > Genres>Paintings With People>Walking At The Seaside Dr. M.J. du Plessis Gereformeerde Kerk Bellville Datum: 24-10-04 (aand)
Lofpsalm 9:1, 9
Psalm 16:1, 5
Skriflesing: Hebreërs 9:15-28
Teks: Heidelbergse Kategismus Sondag 17; Hebreërs 9:15
En daarom is Hy Middelaar van ’n nuwe testament, sodat, terwyl daar ’n dood plaasgevind het vir die verlossing van die oortredinge onder die eerste testament, die wat geroepe is, die belofte van die ewige erfenis kan ontvang. (Hebreërs 9:15 AFR53)
In hierdie gedeelte handel die Bybel oor die offer van Christus en die krag daarvan.
Deur die bloed van die Here Jesus Christus het daar versoening vir ons sondes gekom.
Deur hierdie versoening gaan die Nuwe Testament in vervulling.
Die testamentskap bevestig juis die vastheid van die verlossingswerk van die Here Jesus.
Die testament staan agter die Hoëpriester en gee ons die versekering dat dit sy doel sal bereik.
Hierdie gedeelte stel dit baie duidelik dat die offer van Christus ‑ sy priesterswerk ‑ heeltemal eenmalig was.
Hy was net een keer die losprys. Nie een van ons kan Hom dit nadoen nie.
God het van Hom verwag om in elke opsig gehoorsaam te wees tot die dood toe. Sy dood aan die kruis op Golgota.
Die aanslag van die duiwel op Jesus se gehoorsaamheid aan sy goddelike opdrag staan so beskryf in Lukas 4: 5 vv.:
Toe bring die duiwel Hom op 'n hoë berg en wys Hom al die koninkryke van die wêreld in 'n oomblik se tyd. En die duiwel sê vir Hom: Ek sal U al hierdie mag gee en hulle heerlikheid, want dis aan my oorgegee, en ek gee dit aan wie ek wil. As U my dan aanbid, sal alles aan U behoort!
Die Satan se aanslag op Jesus was ongelooflik skerp en op ‘n uiters moeilike tydstip!
Daarom is Jesus se dood so 'n totale opskudding. Want toe het dit wat die duiwel as onwaarskynlik beskou het, gebeur.
Dit wat tot op daardie stadium heeltemal onmoontlik was omdat niemand dit nog ooit kon regkry nie, gebeur die derde dag daarna: Jesus staan op uit die dood! Die eerste en enigste mens in die geskiedenis staan in eie krag uit die dood op en word weer lewendig.
Wat opvallend is, is die angstigheid wat daar by die ongelowiges was om hierdie dinge van die mense af weg te hou.
Die wagte het vir hulle die waarheid gaan vertel. Maar die wagte kry die opdrag om teen die waarheid in te getuig dat die liggaam van Jesus gesteel is.
Sommige kere het die heidene hom uitgelag, soos die keer met die Areopagustoespraak:
Die Grieke wou dit nie maklik glo nie, al het hulle baie aandagtig geluister en aanvanklik gedink dat Paulus die verstandigste man is waarna hulle nog geluister het.
Maar toe hy vertel het dat die dood oorwin is omdat Jesus, die mens wat ook God is, die dood oorwin het, het die hele arena se mense in 'n lagbui uitgebars en vir Paulus gesê dat hy hulle anderdag weer kan kom toespreek.
Die Jode het nie baie beter gevaar nie. Daarom het hy ook later gesê dat die opstanding van die Here Jesus vir die Jode 'n struikelblok is.
Luister wat God leer. Romeine 6:6, 8 leer dat God ons liefhet. Daarom wou Hy ons nie in die hande van die Satan laat, waar ons onsself laat beland het met die sondeval nie. Hy het sy Seun gestuur om die dood vir ons te oorwin, sodat ons weer God se genade kan ervaar.
…aangesien ons dit weet dat ons oue mens saam gekruisig is, sodat die liggaam van die sonde tot niet gemaak sou word en ons nie meer die sonde sou dien nie. Want hy wat gesterf het, is geregverdig van die sonde. As ons dan saam met Christus gesterf het, glo ons dat ons ook saam met Hom sal lewe, (Romeine 6:6-8 AFR53)
Toe ons nog swak was, het Jesus op die regte tyd vir die sondaars gesterf. Daarom staan daar in Romeine 14: 9 die volgende:
Want hiervoor het Christus ook gesterwe en opgestaan en weer lewend geword, om oor dode sowel as lewende te heers. (Romeine 14:9 AFR53)
Dit beteken dat ons nou ook deur Hom regeer word. Dan kan die dood en die graf nie die laaste sê oor ons hê nie, want Jesus lewe dan, en Hy regeer uit die hemel oor sy gelowiges.
Dit word ook baie sterk onderstreep deur Efesiërs 2:4 ‑ 6 waar daar geskryf staan dat ons al reeds saam met Christus opgewek is, en reeds saam met Hom in die hemel is.
Ons lewe na die dood is so seker deur God gewaarborg dat ons beskou word asof ons nou‑al reeds in die hiernamaals is. Daar staan nie dat ons eers eendag daar sal kom nie.
Die feit is so oorweldigend sterk dat die Bybel leer dat ons reeds saam met Christus daar is.
Ons moet in hierdie aardse bestaan seker almal sterf. Maar u moet nie die dood vrees nie. God self gee u gemoedsrus, want Hy neem die vrees vir die dood weg.
Vir hulle is die dood 'n deur waardeur hulle in die ewige smarte ingaan.U moet egter in die Here glo, en bekeerd lewe, want u deel in die verlossing van die Here Jesus Christus. U is verlos van die dood. Deur Jesus Christus leef u tot in ewigheid.
Kom ons kyk wat ons hiervan bely in Kategismus Sondag 17
Skrifberyming 5-4:2, 3, 5, 6,
Datum: 24-10-04 (aand)